**PRAKTIKBESKRIVELSE**

Departementet for Udenrigsanliggender, Grønlands Mission til EU i Bruxelles og Grønlands Repræsentationer i USA og Island

|  |  |
| --- | --- |
| **Praktikperiode** | Efterår: 1. august/1. september – 31. januar eller efter aftale. Forår: 1. februar – 31. juli eller efter aftale.Ugentlig arbejdstid 37-40 timer, som kan tilpasses med studiet.Praktikstart i efteråret og ugentlig arbejdstid varierer fra sted til sted. Se startdato og ugentlig arbejdstid for de enkelte repræsentationer i selve opslagene længere nede. |
| **Om Udenrigstjenesten** | Udenrigstjenesten består af et kontor i Nuuk samt Repræsentationer i Bruxelles, Washington D.C. og Reykjavik. |
| **Sagsområder og arbejdsopgaver, du vil kunne træffe bekendtskab med under din praktik** | Det er departementets opgave at fremme og sikre Grønlands interesser internationalt på baggrund af Naalakkersuisut’s udenrigspolitiske prioriteringer samt styrke Grønlands bilaterale relationer i EU, USA, Canada og Island.Departementet og Repræsentationernes arbejde er forskellige og praktikanterne sidder dermed med meget forskelligartede opgaver, alt efter beliggenhed.De daglige arbejdsopgaver består i at udarbejde indberetninger, notater, referater, besvare henvendelser, indsamle og bearbejde informationer fra diverse rapporter, medier og internettet mv.Praktikanten vil være ansvarlig for praktikstedets sociale medier, og vil tilmed bidrage til udviklingen af public diplomacy i denne sammenhæng. Ovenstående opgaver kan typisk være af både juridisk, politisk, økonomisk og administrativ karakter, og vil blive koordineret på baggrund af din baggrund og kompetencer.Endelig er det hensigten, at du under praktikforløbet arbejder med ét eller flere sagsområder som er relevant for din praktikopgave.Du vil som praktikant få tildelt en af de ansatte i departementet eller repræsentationerne som akademisk vejleder. Vejlederen står til rådighed for at vejlede og sparre med dig om arbejdsopgaver på arbejdspladsen herunder din praktikopgave. |
| **Kompetencer opnået under praktikforløbet** | Under et praktikophold ved Grønlands udenrigstjeneste vil du begå dig i et politisk styret miljø og få erfaringer med tværdepartementalt arbejde samt internationale organisationer og fora. Du vil få viden om Selvstyret samt Grønlands udenrigspolitiske relationer og ageren, som du vil kunne bruge i fremtiden. Med et halvt års praktikophold hos udenrigstjenesten, vil du desuden få en unik mulighed for at begå dig i et internationalt miljø, og forløbet vil give dig gode erfaringer til din videre akademiske og professionelle karriere.Du vil under praktikopholdet få mulighed for at lære at kombinere politiske, administrative, økonomiske og juridiske aspekter i en sagsbehandling. |

|  |  |
| --- | --- |
| **Formålet med praktikperioden** | Der er tale om uddannelsespraktik. Praktikken skal bidrage til den studerendes uddannelse og vil blive tilrettelagt på en måde, der vil kunne sikre meritoverførsel, hvis det pågældende studiested tillader dette.Inden praktikopholdet bør du aftale med din uddannelsesinstitution, om du kangodskrive points under ECTS eller evt. opnå en anden form for studierelevant anerkendelse for praktikopholdet. |
| **Forventninger til praktikanten** | Overbygningsstuderende i et samfundsvidenskabeligt fag fx cand. jur., cand.scient.pol., cand.oecon., cand.polit., cand.merc.jur., el. bachelor.* Kandidat- eller 3. års BA-studerende
* Have indblik i og interesse for Grønlands udenrigspolitiske relationer.
* Så vidt mulig gode formuleringsevner på grønlandsk, dansk og engelsk.
* Har gå-på-mod, er selvstændig og initiativrig.
* Åben, samarbejdsvillig og imødekommende.
* MS Office pakken på brugerniveau er et krav.
* Kendskab til og brug af sociale medier er en fordel.
 |
| **Praktikvilkår****Bolig** | Praktikken er ulønnet, og skal meritoverføres.Praktikanten vil dog modtage et tilskud til lokale udgifter (fx husleje) på:* EUR 600,00 pr. måned i Grønlands Mission til EU i Bruxelles.
* DKK 4.000,00 pr. måned i Repræsentationen i Washington, D.C.
* DKK 4.000,00 pr. måned i Repræsentationen i Reykjavik.

Nuuk: Hvis praktikanten ikke er bosiddende i Nuuk, kan departementet i samarbejde med Ilisimatusarfik forsøge at hjælpe med at finde et kollegieværelse til praktikperioden.Bruxelles: Praktikanten er sikret et værelse. Huslejen er 595 € (4435,34 kr.)Washington, D.C.: Praktikanten er i princippet selv ansvarlig for anskaffelse af værelse/lejlighed. Repræsentationen kan dog være behjælpelig med kontakter, telefonnumre osv.Reykjavik: Praktikanten er i princippet selv ansvarlig for anskaffelse af værelse/lejlighed. Repræsentationen kan dog være behjælpelig med kontakter, telefonnumre, e-mailadresser, mv.Tiltrædelse ved Grønlands Mission til EU i Bruxelles og Repræsentationen i Washington, D.C. kan først ske, når Udenrigsministeriets sikkerhedsgodkendelse af praktikanten foreligger. |
| **Ansøgning** | Der sendes én ansøgning. Prioriteringerne (1-4) til praktiksted angives i mailen og ikke i ansøgningen. Motiveret ansøgning, CV og bachelorbevis ved gennemført bachelorforløb og eventuelle udtalelser mærkes ”Praktikansøgning” og sendes til pr. email til:Departementet for Udenrigsanliggender Postboks 13403900 NuukE-mail: NAP@nanoq.gl |